
Această hotărâre poate suferi modificări de formă.

În Cauza Georgescu împotriva României,

Curtea Europeană a Drepturilor Omului (Secţia a treia), reunită într-o cameră compusă din Josep Casadevall, preşedinte, Elisabet Fura-Sandström, Corneliu Bîrsan, Alvina Gyulumyan, Egbert Myjer, Ineta Ziemele, Ann Power, judecători, şi Santiago Quesada, grefier de secţie,

după ce a deliberat în camera de consiliu, la 22 aprilie 2008,

pronunţă prezenta hotărâre, adoptată la aceeaşi dată:

PROCEDURA

1. La originea cauzei se află cererea nr. 25230/03 îndreptată împotriva României, prin care un resortisant al acestui stat, domnul Florin Georgescu („reclamantul”), a sesizat Curtea la 4 iulie 2003, în temeiul art. 34 din Convenţia pentru apărarea drepturilor omului şi a libertăţilor fundamentale (Convenţia).

2. Reclamantul, care a beneficiat de asistenţă judiciară, a fost reprezentat de domnul C. Purcărescu, avocat în Bucureşti. Guvernul român („Guvernul”) a fost reprezentat de agentul guvernamental, domnul Răzvan‑Horaţiu Radu, din cadrul Ministerului Afacerilor Externe.

3. La 27 martie 2007, Curtea a decis să comunice Guvernului capetele de cerere întemeiate pe art. 3 (rele tratamente în timpul detenţiei), art. 6 § 1 (durata procesului penal împotriva reclamantului), art. 8 (dreptul la respectarea corespondenţei) şi art. 34 din Convenţie. În conformitate cu art. 29 § 3 din Convenţie, aceasta a hotărât că admisibilitatea şi fondul cauzei vor fi examinate împreună.

4. La 17 septembrie 2007, preşedintele secţiei a respins solicitarea reclamantului pentru examinarea cererii cu prioritate, formulată în temeiul art. 41 din Regulamentul Curţii.

ÎN FAPT

I. Circumstanţele cauzei
5. Reclamantul s-a născut în 1966 şi locuieşte în Bucureşti.

6. În data de 8 decembrie 1995, S.M. – un om de afaceri influent – a depus plângere penală împotriva reclamantului care, în intervalul martie – octombrie 1995, solicitase 20 000 dolari americani (USD) pentru soţia sa bolnavă şi, în schimb, a folosit suma respectivă pentru cumpărarea unui automobil Mercedes şi unui automobil BMW. Reclamantul a pretins că lucra pentru Serviciul de Protecţie şi Pază, organism de stat cu atribuţii în domeniul securităţii naţionale, însă ancheta ulterioară a dovedit că acesta fusese eliberat din funcţie în data de 5 aprilie 1995.

Plângeri similare pentru înşelăciune au fost depuse de alte prezumtive victime ale reclamantului.

A. Arestarea reclamantului şi relele tratamente din perioada arestării preventive
7. Reclamantul a fost reţinut la 11 ianuarie 1996 şi adus la Centrul de Reţinere şi Arestare Preventivă din cadrul Poliţiei Municipiului Bucureşti. A doua zi, procurorul a dispus în privinţa acestuia măsura arestării preventive în acelaşi centru al poliţiei.

În declaraţia din 12 februarie 1996, reclamantul l-a informat pe procuror că avea afecţiuni psihiatrice care îl făceau inapt pentru regimul de detenţie şi, prin urmare, a solicitat efectuarea unor evaluări psihiatrice (a se vedea infra, pct. 23).

8. La 4 aprilie 1996, Judecătoria Bucureşti a respins cererea procurorului pentru prelungirea duratei arestării preventive a reclamantului. La 8 aprilie 1996, reclamantul a fost pus în libertate.

9. La 12 iunie 1996, procurorul a dispus plasarea reclamantului în arest preventiv. La 14 iunie 1996, acesta a fost arestat din nou şi plasat în arestul poliţiei.

10. La 24 iulie 1996, Tribunalul Bucureşti a casat decizia judecătoriei din 4 aprilie şi a prelungit durata arestării preventive a reclamantului.

11. Acesta a fost repus în libertate la 18 decembrie 1997.

12. Argumentele părţilor privind condiţiile de detenţie prezintă diferenţe semnificative.

1. Argumentele reclamantului

13. Potrivit reclamantului, în primele patru săptămâni de detenţie a fost bătut de ofiţeri de poliţie mascaţi şi de colegi de cameră, la ordinele organelor de cercetare penală.

14. A fost trezit în timpul nopţii şi interogat, sub ameninţarea cu moartea. A fost obligat să se aplece cu mâinile legate cu cătuşe în spatele genunchilor. Apoi, anchetatorii îl atârnau cu capul în jos de un baston trecut printre mâinile şi picioarele lui. A fost lovit la picioare (încălţate în pantofi) până când şi-a pierdut cunoştinţa.
15. A fost supus acestui tratament la fiecare două până la patru zile.

16. Era dus în birourile de la primul etaj şi lovit în spinare şi în cap cu bastoane de lemn întărite cu metal lungi de 1,5 metri, în timp ce organele de cercetare penală îl abuzau verbal.

17. La o data neprecizată, un coleg de cameră numit „Nelu” l-a violat pe reclamant, cu ajutorul altor colegi de cameră şi cu încurajarea organului de cercetare penală. De asemenea, acesta i-a rupt reclamantului dinţii atunci când reclamantul a refuzat să deschidă gura.
18. Colegii de cameră urinau pe mâncarea lui şi îl obligau să o mănânce.
19. Reclamantul şi-a informat soţia despre relele tratamente, iar aceasta l-a informat pe avocatul său, care a reuşit să obţină mutarea reclamantului în altă cameră; însă reclamantul a fost supus din nou unor rele tratamente de către noii colegi. A fost obligat să facă genuflexiuni şi flotări toată noaptea sub supravegherea unui coleg de cameră. Dacă nu se supunea, a doua zi era bătut. Nu avea voie să folosească toaletele, dar era bătut când urina în cameră.
20. Potrivit reclamantului, tratamentul aplicat de organele de cercetare penală era mult mai rău decât cel suferit din partea colegilor de cameră. O dată a fost lovit cu pumnii în ficat de către poliţişti până când aproape şi-a pierdut cunoştinţa.

2. Argumentele Guvernului

21. Guvernul a negat că reclamantul ar fi fost supus la rele tratamente.

22. Guvernul a prezentat un raport detaliat privind detenţia şi tratamentul medical al reclamantului, pe baza registrelor penitenciarului şi a fişelor medicale. Potrivit raportului respectiv, în perioada 30 ianuarie - 9 februarie 1996, reclamantul a fost cazat într-un dormitor alături de alte 12 persoane private de libertate, inclusiv M.I.

23. În perioada 9 – 28 februarie, s-a aflat în Penitenciarul-Spital Jilava. La 22 februarie 1996, medicii psihiatri din cadrul Institutului Naţional de Medicină Legală „Mina Minovici” l-au examinat pe reclamant şi l-au diagnosticat cu tulburare de personalitate. I s-au prescris antidepresive. Diagnosticul a fost confirmat de institutul menţionat la 8 august 1996, la cererea procurorului.
24. În perioada 28 februarie - 1 aprilie 1996, acesta a fost cazat din nou la Centrul de Reţinere şi Arestare Preventivă din cadrul Poliţiei Municipiului Bucureşti într-un dormitor împărţit cu alte zece persoane: M.I., B.Y., T.G., C.M., G.M., V.G., L.N., P.N., V.C. şi R.S.M.

25. La 1 aprilie, reclamantul a fost trimis la Penitenciarul-Spital Jilava, unde a rămas până la 8 aprilie. A fost diagnosticat cu depresie, anxietate şi hemiplegie stânga.

26. În perioada 14 iunie – 7 septembrie 1996, a fost ţinut din nou în arestul poliţiei şi a împărţit o cameră cu alte patru persoane private de libertate. Restul duratei arestării preventive l-a petrecut la Penitenciarul-Spital Jilava, unde a fost tratat pentru depresie şi tulburare de personalitate.

27. Autorităţile penitenciarului nu au identificat niciun deţinut numit „Nelu”.
28. Pe durata privării sale de libertate, reclamantul nu a adresat autorităţilor nicio plângere privind condiţiile de detenţie.
B. Ancheta privind acuzaţiile de rele tratamente
29. La 16 februarie 1996, soţia reclamantului a depus o plângere penală la Parchetul Militar de pe lângă Tribunalul Militar Bucureşti, susţinând că soţul său era supus unor rele tratamente în detenţie. Aceasta a pretins că a observat urme de violenţă pe faţa soţului său, când, 14 februarie 1996, l-a vizitat la penitenciarul-spital. Acesta i-a spus că fusese bătut.
30. La 15 martie 1996, reclamantul a dat declaraţii în faţa procurorului. Părţile relevante ale declaraţiei sale sunt redactate după cum urmează:

„Am fost arestat […] şi plasat într-o celulă cu alţi şapte deţinuţi în primele 2–3 săptămâni. În această perioadă, deţinutul responsabil cu păstrarea ordinii în celulă, un anume «Nelu», a încercat să abuzeze sexual de mine. În aceeaşi perioadă, eram dus la interogatoriu şi lovit cu picioarele în stomac şi faţă; am fost lovit în obraji şi pus în genunchi [...] de trei sau patru persoane care purtau haine civile şi măşti [...] Tratamentul continuă încă […]

Ar trebui să menţionez de asemenea că […] în 1995 am primit tratament pentru spasmofilie; în mai 1995 am suferit de depresie şi am primit tratament pentru aceasta […] şi am primit tratament pentru anxietate.”

31. La 21 martie 1996, procurorul a ascultat depoziţiile lui M.I. şi S.C., două persoane private de libertate care au declarat că au fost cazate în aceeaşi cameră cu reclamantul, primul în perioada 30 ianuarie - 1 aprilie 1996, iar cel de al doilea începând din 7 martie 1996 până la o data neprecizată. Ambii au declarat că reclamantul nu s-a plâns de rele tratamente din partea organelor de cercetare şi că nu fusese supus niciunui act de violenţă în cameră.

32. La 4 aprilie 1996, Institutul Naţional de Medicină Legală „Mina Minovici”, care îl examinase pe reclamant la cererea procurorului, şi-a prezentat raportul, descriind starea reclamantului astfel:

„1) echimoze gălbui de 6/7 cm pe braţul drept, la 1/3 distanţă de la palmă, cu contur în retragere, dure la palpare (hematom vechi, […]);

2) zonă gălbuie cu centru hiperpigmentat, contur inegal, […] izolată pe braţul stâng, la circa 1/3 distanţă pe partea frontală (plagă de 5/4 cm);

3) echimoză semicirculară de 7/5 cm în zona inghinală dreaptă (cu centru gălbui), albăstruie cu margini galben-verzui şi contur vizibil;

4) reclamă durere în hipocondrul drept.

Palpare: ficat, circa 5 cm sub coaste, foarte sensibil. Se recomandă examen de specialitate (ecografie).
Concluzie: «Georgescu Florin prezintă leziuni cauzate de lovirea cu obiecte dure, care ar fi putut avea loc cu 15 până la 30 de zile înainte de examenul medical. Ar fi avut nevoie de 6 până la 7 zile de tratament medical pentru leziunile sale.”

33. La 19 aprilie 1996, procurorul militar a emis următoarea rezoluţie:

1. Neînceperea urmăririi penale […] deoarece leziunile au fost cauzate de acţiunile [reclamantului]” […]

3. Rezoluţia se comunică persoanei interesate.”

34. La 24 aprilie 1996, procurorul militar a trimis următoarea scrisoare soţiei reclamantului:

„Ancheta a dovedit că faptele imputate au avut loc din cauza conflictelor dintre [reclamant] şi colegii săi de cameră, cauzate de boala mintală [a reclamantului]. Acestea nu au fost cauzate de către agenţii de penitenciar.”

35. Nici reclamantul şi nici soţia sa nu au primit rezoluţia procurorului.

36. La 26 august 2003, la cererea reclamantului, Parchetul Militar Bucureşti l-a informat pe reclamant că în data de 19 aprilie 1996 procurorul a emis o rezoluţie de neîncepere a urmăririi penale deoarece faptele imputate nu erau interzise de legea penală.

C. Acţiunea penală împotriva reclamantului
37. La 27 decembrie 1995, reclamantul a predat Poliţiei Municipiului Bucureşti documentele necesare în vederea cercetării acuzaţiilor formulate împotriva sa.

La 28 decembrie 1995, a dat o declaraţie la poliţie în legătură cu faptele aflate în curs de cercetare. A doua zi, organele de cercetare penală au dispus începerea urmăririi penale faţă de reclamant.
38. La 10 ianuarie 1996, Parchetul de pe lângă Tribunalul Bucureşti a dispus începerea urmăririi penale faţă de reclamant pentru mai multe învinuiri de fals şi abuz în serviciu.

39. Mărturia reclamantului a fost ascultată din nou de către poliţie sau de către procuror la 11, 12 şi 30 ianuarie, 19 martie, 11 iunie, 9 iulie şi 15 august 1996.

În perioada ianuarie – iunie 1996, mai mulţi martori şi pretinse victime au depus mărturie în legătură cu cauza. Mărturia soţiei reclamantului a fost ascultată de organele de cercetare la 27 decembrie 1995, 5 şi 31 ianuarie, 19 martie şi 11 iunie 1996.

40. La 11 ianuarie, 16 martie şi 6 iunie 1996, s-au efectuat percheziţii la domiciliul reclamantului. Automobilul Mercedes şi automobilul BMW găsite în garaj au fost confiscate şi evaluate de un expert la 18 654 USD. La 2 aprilie 1996, cu consimţământul soţiei reclamantului, cele două automobile i-au fost predate lui S.M. drept despăgubire pentru prejudiciul suferit de acesta.

41. La 13 septembrie 1996, procurorul a deschis un dosar separat pentru infracţiunile prezumtiv comise în perioada 28 martie - 3 aprilie 1995 şi a trimis dosarul la Parchetul Militar Bucureşti deoarece reclamantul era cadru militar în acea perioadă.

42. La 16 septembrie, acelaşi procuror l-a pus pe reclamant sub învinuire pentru o înşelăciune prezumtiv săvârşită la 6 iunie 1996. La 6 octombrie 2000, reclamantul a fost condamnat de Judecătoria de sector din Bucureşti. Cererea adresată Curţii nu vizează acţiunea descrisă la acest punct.

43. Mai mulţi martori au dat declaraţii în faţa procurorului militar. La 7 decembrie 1999, Parchetul Militar a dispus neînceperea urmăririi penale faţă de reclamant pentru infracţiunile săvârşite anterior datei de 3 aprilie 1995 şi a retrimis dosarul cauzei la Parchetul de pe lângă Tribunalul Bucureşti în legătură cu infracţiunile prezumtiv săvârşite în perioada 26 iunie - 15 octombrie 1995. S-a reţinut, de asemenea, că reclamantul încercase să fugă în timpul anchetei. La cererea sa, reclamantul a fost informat despre rezoluţia din 8 august 2003, însă nu a primit o copie a acesteia.
44. Procurorul de la Parchetul de pe lângă Tribunalul Bucureşti a început urmărirea penală, dar nu a putut asculta mărturia reclamantului mai devreme de 27 iunie 2001 deoarece se presupune că acesta din urmă s-ar fi ascuns.

45. La 9 septembrie 2002, procurorul de la Parchetul de pe lângă Tribunalul Bucureşti a dispus, de asemenea, netrimiterea în judecată a reclamantului şi a făcut referire la rezoluţia procurorului militar din 7 decembrie 1999 referitoare la aceleaşi fapte. Cu toate acestea, la 23 septembrie 2002, Parchetul de pe lângă Curtea de Apel Bucureşti a desfiinţat rezoluţia şi a dispus reînceperea urmăririi penale faţă de reclamant.

46. Dosarul cauzei a fost retrimis procurorului de la Parchetul de pe lângă Tribunalul Bucureşti la 26 septembrie 2002 şi, de acolo, a fost trimis poliţiei la 6 noiembrie 2002 pentru continuarea cercetărilor.

47. La 10 februarie 2003, reclamantul a depus mărturie.

48. La 10 martie 2003, poliţia a retrimis dosarul cauzei la procurorul de la Parchetul de pe lângă Tribunalul Bucureşti cu propunerea de trimitere în judecată a reclamantului. Cu toate acestea, la 4 iulie 2003, procurorul a dispus încetarea urmăririi penale întrucât faptele se prescriseseră.

49. La 5 noiembrie 2003, Parchetul de pe lângă Tribunalul Bucureşti l-a informat pe reclamant despre această rezoluţie.

D. Accesul reclamantului la dosarul său penal
50. Reclamantul a solicitat Judecătoriei Bucureşti să elibereze o copie a stenogramelor şedinţei din 4 aprilie 1996. Această informaţie a fost solicitată de Curte.

51. În scrisoarea din 4 septembrie 2003, preşedintele judecătoriei l-a informat pe reclamant că era imposibilă obţinerea documentului deoarece dosarul se afla în arhivele vechi, aflate în curs de reorganizare.

E. Noul proces penal împotriva reclamantului
52. În 2005, Serviciul Român de Informaţii (SRI) a solicitat Parchetului de pe lângă Înalta Curte de Casaţie şi Justiţie să dispună începerea urmăririi penale faţă de reclamant pentru presupuse fapte de şantaj săvârşite împotriva unor înalţi funcţionari publici şi oameni de afaceri în perioada februarie – iulie 2005, dându-se drept angajat al SRI.

53. La 11 octombrie 2005, Parchetul de pe lângă Înalta Curte de Casaţie şi Justiţie s-a desesizat în favoarea Parchetului de pe lângă Tribunalul Bucureşti. La 24 octombrie 2005, acesta din urmă a efectuat o percheziţie la domiciliul reclamantului şi a confiscat diverse documente, printre care:

- scrisoarea din 11 august 2003 trimisă de Curte în legătură cu prezenta cerere;

- raportul de expertiză medico-legală din 4 aprilie 1996;

- plângerea penală din 16 februarie 1996;

- scrisoarea procurorului militar din 24 aprilie 1996;

- copii ale unei scrisori trimise de reclamant Curţii şi ale unei scrisori trimise Parchetului Naţional Anticorupţie.

54. Toate aceste documente i-au fost returnate reclamantului la 1 şi 21 februarie 2006.

55. Reclamantul a afirmat că anchetatorii şi serviciile secrete au încercat să-l intimideze ca să-l determine să-şi retragă cererea adresată Curţii.

56. Procesul penal împotriva reclamantului este încă pendinte în faţa Judecătoriei din Bucureşti competente.

F. Acţiunea pentru repararea pagubei cauzate de privarea nelegală de libertate
57. La o dată neprecizată, reclamantul a introdus o acţiune pentru repararea pagubei cauzate de privarea nelegală de libertate, în temeiul art. 504 şi 505 din Codul de procedură penală. Acesta a considerat că rezoluţia procurorului de încetare a urmăririi penale pe motiv că a intervenit prescripţia i-a încălcat dreptul de acces la o instanţă şi i-a cauzat un prejudiciu suplimentar, prin aceea că nu s-a dispus restituirea celor două automobile confiscate.

58. Prin decizia din 27 aprilie 2004, Tribunalul Bucureşti a respins acţiunea motivând că privarea reclamantului de libertate nu se încadra în niciuna dintre categoriile prevăzute la art. 504 din Codul de procedură penală şi că acesta nu făcuse dovada dreptului de proprietate asupra celor două automobile.

II. Dreptul intern relevant
59. Dispoziţiile relevante din Codul de procedură penală şi dispoziţiile care reglementează activitatea poliţiei şi a parchetului militar sunt prezentate în cauza Dumitru Popescu împotriva României [(nr. 1), nr. 49234/99, pct. 43-46, 26 aprilie 2007] şi cauza Barbu Anghelescu împotriva României (nr. 46430/99, pct. 40, 5 octombrie 2004).

60. Dispoziţiile relevante din Codul penal şi din Codul civil privind căile pentru obţinerea unor despăgubiri pentru pretinse rele tratamente sunt prezentate în cauza Kalanyos şi alţii împotriva României [(dec.), nr. 57884/00, 19 mai 2005].

61. În aceeaşi decizie, dar şi la pct. 43-45 din hotărârea pronunţată în cauza Dumitru Popescu (nr. 1), citată anterior, există o descriere a evoluţiei legislaţiei privind plângerile referitoare la acte ale procurorului (art. 278 C. proc. pen. şi art. 2781 introdus prin Legea nr. 281/24 iunie 2003, aplicabil de la 1 ianuarie 2004).

62. În ceea ce priveşte legislaţia referitoare la plângerile împotriva personalului penitenciarelor, a se vedea pct. 45-48 din hotărârea Vitan împotriva României (nr. 42084/03, 25 martie 2008).

ÎN DREPT

I. Cu privire la pretinsa încălcare a art. 3 din Convenţie
63. Reclamantul s-a plâns de relele tratamente suferite în timpul arestării preventive şi, pe fond, că ancheta ulterioară nu a fost efectivă. Acesta a invocat art. 3 din Convenţie, redactat după cum urmează:

„Nimeni nu poate fi supus torturii, nici pedepselor sau tratamentelor inumane ori degradante.”
A. Cu privire la admisibilitate
64. Guvernul a considerat că reclamantul nu a epuizat căile de atac interne în măsura în care acesta nu a contestat rezoluţia procurorului din 19 aprilie 1996 şi nu a depus o plângere penală separată împotriva colegilor de cameră. În opinia Guvernului, plângerea reclamantului către procuror se referea exclusiv la pretinsele leziuni cauzate de anchetatori, iar acuzaţiile de rele tratamente din partea colegilor de cameră au fost formulate pentru prima dată în cererea adresată Curţii.

Mai mult, Guvernul a subliniat că, depunându-şi cererea la 4 iulie 2003, reclamantul nu a respectat termenul de 6 luni de la data rezoluţiei procurorului din 19 aprilie 1996.

65. Reclamantul a afirmat că nu avusese la dispoziţie o cale de atac efectivă împotriva rezoluţiei procurorului care, în orice caz, nu i-a fost comunicată până în 2003.

66. Curtea consideră că excepţiile de inadmisibilitate formulate de Guvern ridică probleme legate de caracterul efectiv al anchetei şi al plângerii împotriva rezoluţiei procurorului, precum şi cel al comunicării rezoluţiei. Astfel, acestea sunt strâns legate de fondul plângerii în curs de examinare. Prin urmare, Curtea conexează excepţiile preliminare cu fondul plângerii reclamantului (a se vedea Kavak împotriva Turciei, nr. 53489/99, pct. 44-49, 6 iulie 2006).
67. Curtea constată că acest capăt de cerere nu este în mod vădit nefondat în sensul art. 35 § 3 din Convenţie. De asemenea, Curtea constată că nu prezintă niciun alt motiv de inadmisibilitate. Prin urmare, trebuie să fie declarat admisibil.
B. Cu privire la fond
1. Argumentele părţilor

68. Guvernul a reamintit că reclamantul nu s-a plâns autorităţilor interne (procurorul, conducerea penitenciarului) cu privire la pretinsele rele tratamente aplicate de colegii de cameră şi a făcut referire la constatările anchetei interne, conform cărora leziunile nu fuseseră cauzate de organele de urmărire penală. Guvernul a concluzionat că reclamantul nu a dovedit dincolo de orice îndoială rezonabilă că a suferit o vătămare ca urmare a actelor autorităţilor pe durata arestării sale preventive.

69. Reclamantul a afirmat că autorităţilor le-a luat mult timp să ancheteze susţinerile sale şi a subliniat că examenul medico-legal a fost efectuat abia la o lună după formularea plângerii privind relele tratamente.

2. Motivarea Curţii

70. Curtea reaminteşte jurisprudenţa sa privind art. 3, în special în ceea ce priveşte evaluarea, de către Curte, a nivelului minim de gravitate pe care relele tratamente trebuie să îl atingă pentru a intra sub incidenţa acestui articol [a se vedea Assenov şi alţii împotriva Bulgariei, hotărârea din 28 octombrie 1998, Culegere de hotărâri şi decizii 1998-VIII, p. 3288, pct. 93; Irlanda împotriva Regatului Unit, hotărârea din 18 ianuarie 1978, seria A nr. 25, p. 65, pct. 162; Kudła împotriva Poloniei (MC), nr. 30210/96, pct. 91-92, CEDO 2000-XI; Peers împotriva Greciei, nr. 28524/95, pct. 67-74, CEDO 2001-III; şi Raninen împotriva Finlandei, hotărârea din 16 decembrie 1997, Culegere 1997-VIII, p. 2821, pct. 55].

71. Mai mult, Curtea reaminteşte că, în cazul în care o persoană formulează o plângere întemeiată conform căreia a fost victima unor grave rele tratamente din partea ofiţerilor de poliţie sau a altor astfel de agenţi ai statului ori atunci când se afla sub controlul acestora, contrar legii şi contrar art. 3, această dispoziţie impune efectuarea unei anchete oficiale efective în măsură să conducă la identificarea şi pedepsirea persoanelor răspunzătoare [a se vedea Selmouni împotriva Franţei (MC), nr. 25803/94, pct. 87, CEDO 1999-V; Assenov şi alţii, citată anterior, pct. 102; şi, mutatis mutandis, Velikova împotriva Bulgariei, nr. 41488/98, pct. 70, CEDO 2000‑VI].

72. În ultimul rând, în pofida rolului său subsidiar în examinarea probelor, Curtea reaminteşte că, în cazul în care se fac acuzaţii în temeiul art. 3 din Convenţie, Curtea trebuie să realizeze o examinare deosebit de riguroasă, chiar dacă, pe plan intern, au avut deja loc unele proceduri şi cercetări [a se vedea, de exemplu, McKerr împotriva Regatului Unit (dec.), nr. 28883/95, 4 aprilie 2000, şi Cobzaru împotriva României, nr. 48254/99, pct. 65, 26 iulie 2007].

73. Revenind la faptele prezentei cauze, Curtea observă că concluziile raportului medico-legal (deşi formulate la o lună de la data la care pretinsele rele tratamente au avut loc) şi cele ale procurorului militar stabilesc clar că leziunile reclamantului, cauzate fie de anchetatori, fie de altcineva, erau suficient de grave încât să constituie o formă de rele tratamente aflată sub incidenţa art. 3 (a se vedea, de exemplu, A. împotriva Regatului Unit, hotărârea din 23 septembrie 1998, Culegere 1998-VI, p. 2699, pct. 21; şi Ribitsch împotriva Austriei, hotărârea din 4 decembrie 1995, seria A nr. 336, p. 9 şi 26, pct. 13 şi 39).

Rămâne de examinat dacă statul ar trebui să fie tras la răspundere, conform art. 3, pentru leziunile respective.

74. Curtea reţine că, în prezenta cauză, s-a efectuat o anchetă penală. Caracterul efectiv al acesteia va fi examinat în continuare.

75. Pentru început, Curtea reţine că procurorul militar a fost desemnat să cerceteze relele tratamente prezumtiv comise de ofiţerii de poliţie, agenţii de penitenciare şi persoane particulare. Referitor la primele două categorii, Curtea a stabilit deja că legislaţia aplicabilă la momentul faptelor a pus sub semnul îndoielii independenţa ierarhică şi instituţională a procurorului militar [a se vedea, Barbu Anghelescu, pct. 40-30 şi 70; Dumitru Popescu (nr. 1), pct. 74-78, citată anterior; şi Melinte împotriva României, nr. 43247/02, pct. 23-30, 9 noiembrie 2006].

76. Aceste îndoieli se reflectă în prezenta cauză prin modul în care s-a desfăşurat cercetarea penală.

77. Deşi reclamantul împărţea dormitorul cu alte persoane (declaraţiile reclamantului şi documentele oficiale nu corespund în privinţa numărului exact, însă ambele părţi precizează că mai erau cel puţin alte şapte persoane în camera reclamantului) când au avut loc pretinsele fapte, procurorul a luat declaraţii doar de la două persoane private de libertate: M.I., care a fost coleg de cameră cu reclamantul în perioada 30 ianuarie - 1 aprilie 1996, şi S.C., care nu apare în documentele oficiale ca fiind cazat în aceeaşi cameră cu reclamantul. Ofiţerii de poliţie sau agenţii de penitenciar nu au depus mărturie.
78. Un alt motiv de îngrijorare este faptul că organele de urmărire penală s-au limitat la exonerarea ofiţerilor de poliţie şi astfel nu s-au ocupat de identificarea persoanelor răspunzătoare de vătămarea reclamantului. Organele de urmărire penală nu i-au identificat pe colegii de cameră care ar fi săvârşit actele de violenţă şi nici nu au cercetat acuzaţiile formulare împotriva acestora.

79. În ultimul rând, Curtea subliniază că procurorul militar şi conducerea penitenciarului au fost informaţi despre istoricul psihiatric al reclamantului încă de la arestarea sa (a se vedea supra, pct. 7 şi 30). Chiar şi în ipoteza în care leziunile reclamantului au fost cauzate de colegii de cameră din cauza comportamentului său şi a problemelor sale mintale, astfel cum a concluzionat procurorul, Curtea nu poate să nu observe că departe de a exonera autorităţile de răspundere în prezenta cauză, acest fapt dovedeşte neglijenţa şi incapacitatea acestora de a-i asigura reclamantului condiţii de detenţie adecvate stării sale de sănătate, cel puţin începând din 16 februarie 1996, data la care relele tratamente invocate de reclamant au fost aduse în atenţia autorităţilor (a se vedea supra, pct. 29 şi Kudła, citată anterior, pct. 94, CEDO 2000‑XI, şi Mouisel împotriva Franţei, nr. 67263/01, pct. 40, CEDO 2002‑IX).

80. Revenind la excepţia de nerespectare a termenului de şase luni, ridicată de Guvern, Curtea reţine că nici reclamantul şi nici soţia sa nu au fost informaţi corespunzător cu privire la rezultatul anchetei anterior anului 2003. Scrisoarea trimisă de procurorul militar la 24 aprilie 1996 nu constituie şi nu ţine loc de comunicare a rezoluţiei. Nu se precizează data rezoluţiei, cu atât mai puţin posibilele căi de atac împotriva acesteia. Mai mult, simpla remarcă privind lipsa de răspundere a agenţilor de penitenciar nu clarifică situaţia organelor de urmărire penală sau a colegului de cameră pe care reclamantul l-a acuzat de asemenea de rele tratamente.
Prin urmare, Curtea consideră că reclamantul nu ar fi putut înţelege clar din scrisoarea procurorului militar că urmărirea penală încetase complet [a se vedea, a contrario, Kinis împotriva Turciei (dec.), nr. 13635/04, 28 iunie 2005, şi Kazel Yildiz şi alţii împotriva Turciei (dec.), nr. 34542/03, 28 septembrie 2006].

81. Este adevărat că reclamantul a făcut puţine eforturi să se menţină la curent cu desfăşurarea urmăririi penale.

Cu toate acestea, ţinând seama de ritmul procesului penal împotriva sa (a se vedea infra, pct. 93-96), nu este de neconceput ca reclamantul să fi crezut că urmărirea penală cu privire la acuzaţiile sale de rele tratamente dura mult şi era în desfăşurare. Prin urmare, reclamantul nu poate fi considerat neglijent (a se vedea Kavak, citată anterior, pct. 84-86).
82. În ultimul rând, Curtea consideră rezonabil să presupună că reclamantul a preferat să aştepte soluţia procedurii interne înainte de a introduce o plângere la Curte, în special în măsura în care soluţia ar fi putut influenţa examinarea de către Curte a acuzaţiilor de rele tratamente [a se vedea Paul şi Audrey Edwards împotriva Regatului Unit (dec.), nr. 46477/99, 7 iunie 2001].
83. Referitor la excepţia de neepuizare a căilor de atac interne, ridicată de Guvern, Curtea reţine că plângerea adresată instanţelor cu privire la rezoluţia procurorului a devenit o cale de atac efectivă în conformitate cu normele Convenţiei în data de 1 iulie 2004, când a intrat în vigoare Legea nr. 281/2003 prin care se modifica dreptul de acces la o instanţă [a se vedea Dumitru Popescu împotriva României (nr. 1), citată anterior, pct. 43‑45]. Cu toate acestea, intervalul de opt ani dintre data la care au avut loc pretinsele rele tratamente şi data la care apelul a devenit posibil a făcut ca respectiva cale de atac să nu fie efectivă în această cauză [a se vedea Dumitru Popescu (nr. 1), citată anterior, pct. 56].

84. Pentru toate aceste motive, Curtea respinge excepţiile preliminare ridicate de Guvern. Mai mult, în lumina celor de mai sus şi în baza probelor care i-au fost prezentate, Curtea consideră că Guvernul nu a stabilit într-un mod satisfăcător că leziunile reclamantului au fost cauzate altfel decât prin tratamentul aplicat de autorităţi sau cu aprobarea acestora ori prin caracterul impropriu al condiţiilor de detenţie, ţinând seama în special de incapacitatea autorităţilor de a preveni relele tratamente măcar de la data la care acestea au devenit previzibile, şi concluzionează că leziunile respective au fost rezultatul unui tratament inuman şi degradant (a se vedea, de asemenea, Cobzaru, citată anterior, pct. 74). În consecinţă, a fost încălcat art. 3 din Convenţie.
85. Având în vedere deficienţele menţionate mai sus, identificate în cursul urmăririi penale, Curtea concluzionează totodată că autorităţile statului nu au cercetat în mod corespunzător acuzaţiile reclamantului privind relele tratamente (a se vedea Cobzaru, citată anterior, pct. 75). Prin urmare, art. 3 din Convenţie a fost încălcat şi sub aspect procedural.

II. Cu privire la pretinsa încălcare a art. 6 § 1 din Convenţie
86. Reclamantul s-a plâns că durata urmăririi sale penale a fost incompatibilă cu cerinţa „termenului rezonabil”, prevăzută la art. 6 § 1 din Convenţie, redactat după cum urmează:

„Orice persoană are dreptul la judecarea […] într-un termen rezonabil a cauzei sale, de către o instanţă […], care va hotărî […] asupra temeiniciei oricărei acuzaţii în materie penală îndreptate împotriva sa.”

A. Cu privire la admisibilitate
87. Guvernul a considerat că reclamantul nu a depus plângerea în termen de 6 luni de la data hotărârii definitive, în măsura în care acesta se referă la rezoluţia procurorului militar din 7 decembrie 1999. Conform legii în vigoare, nu era necesar să i se comunice rezoluţia respectivă.

88. Reclamantul a subliniat că urmărirea penală faţă de el nu s-a încheiat cu rezoluţia procurorului din 7 decembrie 1999.

89. Curtea constată că urmărirea penală s-a încheiat la 7 decembrie 1999 numai în legătură cu unele dintre infracţiunile prezumtiv săvârşite de reclamant. Urmărirea penală a continuat pentru celelalte învinuiri. Mai mult, Curtea reţine că rezoluţia din 7 decembrie 1999 nu a fost niciodată comunicată reclamantului.
Pentru aceste motive, Curtea respinge excepţia preliminară ridicată de Guvern (a se vedea, de asemenea, mutatis mutandis, Stoianova şi Nedelcu împotriva României, nr. 77517/01 şi 77722/01, pct. 20-21, CEDO 2005‑VIII).

90. Curtea constată că acest capăt de cerere nu este în mod vădit nefondat în sensul art. 35 § 3 din Convenţie. De asemenea, Curtea constată că nu prezintă niciun alt motiv de inadmisibilitate. Prin urmare, trebuie să fie declarat admisibil.
B. Cu privire la fond
91. Guvernul a susţinut că acţiunea a fost foarte complexă deoarece reclamantul a fost cercetat simultan pentru mai multe fapte prevăzute de legea penală.

92. Reclamantul a contestat argumentul Guvernului şi a argumentat că cercetarea a fost prelungită în mod artificial astfel încât să intervină prescripţia pentru ca reclamantul să fie pus în imposibilitatea de a depune plângere în vederea obţinerii unei despăgubiri pentru privarea nelegală de libertate.

93. Perioada care trebuie luată în considerare a început cel târziu la 11 ianuarie 1996 şi s-a încheiat la 4 iulie 2003. Astfel, aceasta a fost de aproape 7 ani şi 6 luni.

94. Curtea reaminteşte că, în ceea ce priveşte caracterul rezonabil al duratei procedurii, acesta trebuie evaluat în lumina circumstanţelor cauzei şi în raport cu următoarele criterii: complexitatea cauzei, conduita reclamantului şi a autorităţilor competente [a se vedea, printre multe alte hotărâri, Pélissier şi Sassi împotriva Franţei (MC), nr. 25444/94, pct. 67, CEDO 1999-II].

95. Curtea a constatat, în mod frecvent, încălcări ale art. 6 § 1 din Convenţie în cauze care au ridicat probleme similare celor din prezenta speţă (a se vedea Pélissier şi Sassi, precum şi Stoianova şi Nedelcu, citate anterior). Mai mult, chiar şi presupunând că reclamantul a încercat cu adevărat să se ascundă pe durata cercetării (a se vedea supra, pct. 42-43), Curtea constată că repetatele trimiteri ale dosarului cauzei între parchet şi procurorul militar au contribuit semnificativ la prelungirea cauzei. Această deficienţă este imputabilă autorităţilor, nu reclamantului (a se vedea, mutatis mutandis, Matica împotriva României, nr. 19567/02, pct. 24, 2 noiembrie 2006).
96. După ce a examinat toate probele care i-au fost prezentate, Curtea consideră că Guvernul nu a invocat niciun fapt şi niciun argument care să poată conduce la o altă concluzie în cauza prezentă. Având în vedere jurisprudenţa sa în materie, Curtea consideră că în prezenta cauză durata procedurii a fost excesivă şi nu a îndeplinit cerinţa „termenului rezonabil”.

Prin urmare, a fost încălcat art. 6 § 1.

III. Cu privire la alte pretinse încălcări ale Convenţiei
97. Reclamantul s-a plâns că, ulterior arestării sale, nu a fost adus de îndată înaintea unui judecător, contrar art. 5 § 3 din Convenţie. Cu toate acestea, Curtea constată că reclamantul a fost pus în libertate la 18 decembrie 1997 şi a depus prezenta cerere la 4 iulie 2003, adică la mai mult de 6 luni de la data la care a luat sfârşit situaţia care făcea obiectul cererii [a se vedea Mujea împotriva României (dec.), nr. 44696/98, 10 septembrie 2002, şi Negoescu împotriva României (dec.), nr. 55450/00, 17 martie 2005].

Rezultă că acest capăt de cerere a fost formulat tardiv şi trebuie respins în conformitate cu art. 35 § 1 şi § 4 din Convenţie.

98. Reclamantul s-a plâns, în temeiul art. 8 şi 34, de refuzul Judecătoriei din Bucureşti competente de a elibera copii ale dosarului său penal, precum şi de faptul că procurorul a dispus percheziţionarea domiciliului său şi a confiscat scrisoarea pe care i-a trimis-o Curtea. În scrisoarea sa din 5 mai 2006, acesta a afirmat că procurorul a încercat să-l intimideze ca să-l determine să-şi retragă cererea.

Cu toate acestea, Curtea reţine că reclamantul nu s-a plâns de actul procurorului în temeiul art. 2781 C. proc. pen. care, în cazul în care reclamantul ar fi procedat astfel, i-ar fi asigurat o cale de atac efectivă în această cauză [a se vedea Dumitru Popescu (nr. 1), citată anterior, pct. 43-45].

Mai mult, în pofida problemelor întâmpinate de reclamant pentru a obţine copii ale dosarului său penal, nimic nu demonstrează că autorităţile urmăreau să-l determine pe reclamant să se răzgândească ori să îl descurajeze, contrar art. 34, şi nicio consecinţă negativă pentru reclamant nu a rezultat din această întârziere (a se vedea, a contrario, Petra împotriva României, hotărârea din 23 septembrie 1998, Culegere de hotărâri şi decizii 1998-VII, p. 2854‑55, pct. 43, precum şi Cotleţ împotriva României, nr. 38565/97, pct. 71, 3 iunie 2003).

Rezultă că acest capăt de cerere este în mod vădit nefondat şi trebuie respins în conformitate cu art. 35 § 3 şi § 4 din Convenţie.

99. În ultimul rând, în scrisoarea sa din 16 ianuarie 2008, reclamantul s-a plâns, în temeiul art. 6 § 3, de diverse încălcări ale dreptului său la apărare în procesul său penal, acum în curs de desfăşurare. Cu toate acestea, Curtea reţine că acest capăt de cerere este prematur şi trebuie respins în conformitate cu art. 35 § 1 şi § 4 din Convenţie pentru neepuizarea căilor de atac interne.

IV. Cu privire la aplicarea art. 41 din Convenţie
100. Art. 41 din Convenţie prevede:

„Dacă Curtea declară că a avut loc o încălcare a convenţiei sau a protocoalelor sale şi dacă dreptul intern al înaltei părţi contractante nu permite decât o înlăturare incompletă a consecinţelor acestei încălcări, Curtea acordă părţii lezate, dacă este cazul, o reparaţie echitabilă”.

A. Prejudiciu
101. Reclamantul a solicitat 1 000 000 euro (EUR) cu titlu de despăgubire pentru prejudiciile material şi moral, inclusiv 18 654 EUR pentru cele două automobile confiscate în cursul procesului penal.

102. Guvernul a afirmat că pretenţiile reclamantului erau inadmisibile deoarece reclamantul nu semnase scrisoarea către Curte în care îşi cuantificase pretenţiile.

Mai mult, Guvernul a considerat că nu exista nicio legătură de cauzalitate între pretinsele încălcări şi prejudiciul material pretins. De asemenea, acesta a afirmat că suma solicitată cu titlu de despăgubire pentru prejudiciul moral era exorbitantă.
103. Curtea constată că art. 60 din Regulamentul Curţii, în privinţa căruia reclamantul a fost informat prin scrisoarea din 31 iulie 2007, prevede cerinţele pentru cererile referitoare la reparaţia echitabilă. Existenţa semnăturii reclamantului în scrisoarea care detaliază pretenţiile sale nu se numără printre aceste cerinţe. În cazul în care Curtea acordă importanţă semnăturii reclamantului, aceasta precizează expres acest lucru, ca de exemplu în cazul unei cereri în temeiul art. 33 sau 34 din Convenţie (a se vedea art. 45 din Regulament). Ţinând seama de consecinţele grave pe care lipsa semnăturii le-ar putea avea pentru reclamant (respingerea capetelor sale de cerere), Curtea nu consideră că o astfel de cerinţă ar trebui să admisă implicit în prezenta cauză, în absenţa unor reglementări explicite. Prin urmare, argumentul Guvernului privind inadmisibilitatea este respins.
104. Referitor la pretenţiile reclamantului, Curtea nu identifică nicio legătură de cauzalitate între încălcarea constatată şi prejudiciul material pretins; prin urmare, respinge acest capăt de cerere. Pe de altă parte, pronunţându-se în echitate, Curtea acordă reclamantului 8 000 EUR pentru prejudiciul moral.

B. Cheltuieli de judecată
105. Reclamantul nu a solicitat rambursarea cheltuielilor de judecată efectuate în faţa instanţelor naţionale şi a Curţii.

106. În consecinţă, Curtea nu acordă nicio sumă cu acest titlu.

C. Dobânzi moratorii
107. Curtea consideră necesar ca rata dobânzilor moratorii să se întemeieze pe rata dobânzii facilităţii de împrumut marginal practicată de Banca Centrală Europeană, majorată cu trei puncte procentuale.

Pentru aceste motive, 
în unanimitate, 
CURTEA:

1. uneşte cu fondul excepţiile preliminare ridicate de Guvern şi le respinge;

2. declară cererea admisibilă în ceea ce priveşte capetele de cerere întemeiate pe art. 3 şi art. 6 § 1 şi inadmisibilă pentru celelalte capete de cerere;

3. hotărăşte că a fost încălcat art. 3 din Convenţie, atât pe fond, cât şi sub aspect procedural;

4. hotărăşte că a fost încălcat art. 6 § 1 din Convenţie;

5. hotărăşte

a) că statul pârât trebuie să plătească reclamantului, în termen de trei luni de la data rămânerii definitive a hotărârii, în conformitate cu art. 44 § 2 din Convenţie, suma de 8 000 EUR (opt mii de euro), plus orice sumă ce poate fi datorată cu titlu de impozit, pentru prejudiciul moral, care trebuie convertită în moneda naţională a statului pârât la rata de schimb aplicabilă la data plăţii;

b) că, de la expirarea termenului menţionat şi până la efectuarea plăţii, această sumă trebuie majorată cu o dobândă simplă, la o rată egală cu rata dobânzii facilităţii de împrumut marginal practicată de Banca Centrală Europeană, aplicabilă pe parcursul acestei perioade şi majorată cu trei puncte procentuale;

6. respinge cererea de acordare a unei reparaţii echitabile pentru celelalte capete de cerere.

Redactată în limba engleză, apoi comunicată în scris, la 13 mai 2008, în temeiul art. 77 § 2 şi § 3 din Regulament.


PREŞEDINTE,
Grefier,


JOSEP CASADEVALL
Santiago Quesada 
În conformitate cu art. 45 § 2 din Convenţie şi art. 74 § 2 din Regulamentul Curţii, la prezenta hotărâre se anexează opinia separată concordantă a domnului judecător Myjer .

J.C.M.

S.Q.

OPINIA CONCORDANTĂ A DOMNULUI JUDECĂTOR MYJER

Sunt de acord cu concluziile camerei în privinţa tuturor aspectelor cauzei şi aş dori să fac numai câteva observaţii proprii.

Referitor la motivarea care se regăseşte la pct. 79 şi la pct. 84: dacă reclamantul s-ar fi plâns numai de violenţa fizică la care l-au supus organele de urmărire, tocmai faptul că raportul medico-legal din 4 aprilie 1996 (pct. 32) preciza clar că reclamantul prezenta „leziuni cauzate de lovirea cu obiecte dure, care ar fi putut avea loc cu 15 până la 30 de zile înainte de examenul medical” ar fi inversat sarcina probei. Guvernul ar fi trebuit să stabilească într-un mod satisfăcător că leziunile reclamantului au fost cauzate altfel decât – în totalitate, în principal sau în parte – de tratamentul la care a fost supus pe durata privării de libertate (Ribitsch împotriva Austriei, hotărârea din 4 decembrie 1995, seria A nr. 336, pct. 34). Însă reclamantul s-a plâns de faptul că a fost bătut de organele de urmărire penală şi de colegii de cameră. Acest lucru complică puţin cazul, din moment ce – în ceea ce priveşte actele de violenţă comise de persoane private de libertate – în opinia mea, Guvernul nu poate fi învinovăţit pentru toate aceste acte. În ceea ce priveşte răspunderea Guvernului pentru actele de violenţă comise de persoane private de libertate, consider că ar trebui să se stabilească dacă autorităţile aveau cunoştinţă de asemenea violenţe dar nu au luat măsuri să le împiedice sau să le stopeze de îndată (sau, mai grav, le-au încurajat) sau dacă starea sănătăţii reclamantului şi/sau condiţiile de detenţie erau de aşa natură încât actele de violenţă comise de colegii de cameră ar fi fost previzibile în circumstanţele specifice acestui caz, sau dacă autorităţile, după ce au fost informate corespunzător, nu au luat măsurile necesare ca să împiedice comiterea altor acte de violenţă. În prezenta cauză, este evident că soţia reclamantului a depus o plângere la 16 februarie 1996 (pct. 29). Leziunile menţionate în raportul citat anterior au survenit, cel mai probabil, ulterior datei respective. Astfel, hotărârea arată clar că autorităţile naţionale nu se pot ascunde în spatele faptului că au cercetat învinuirile şi că organele de urmărire nu pot fi învinuite. Din moment ce au fost avertizate corespunzător din data de 16 februarie 1996, inversarea sarcinii probei rămânea valabilă, inclusiv cu privire la violenţele comise de colegii de cameră.
Aş dori să mai adaug o observaţie.
Reclamantul s-a plâns şi de încălcarea art. 34. Sunt de acord că motivarea care se regăseşte la pct. 98 este în conformitate cu jurisprudenţa existentă. Consider totodată că există o mare diferenţă între prezenta cauză şi cauza Petra împotriva României, citată la punctul respectiv, precum şi între prezenta cauză şi cauzele menţionate în importantul raport al lui Christos Pourgidides, Obligaţia statelor membre de a coopera cu Curtea Europeană a Drepturilor Omului [document PACE 11183 (9 februarie 2007)]. Cu toate acestea, consider îngrijorător faptul că parchetul, în urma percheziţiei la domiciliul reclamantului, a confiscat de asemenea:
· scrisoarea din 11 august 2003 trimisă de Curte în legătură cu prezenta cerere;

· copiile unei scrisori trimise de reclamant Curţii (pct. 53).

Deşi sunt conştient că documentele i-au fost înapoiate câteva luni mai târziu (pct. 54), apreciez – pe deplin discutabil – că însuşi faptul că a fost confiscată corespondenţa „de neatins” cu Curtea ridică o problemă în contextul art. 34. Dacă a avut loc confiscarea, mai contează că reclamantul avea la dispoziţie o cale de atac internă care ar fi trebuit să fie folosită în primul rând? Mă întreb care este utilitatea posibilităţii de a contesta rezoluţia parchetului în temeiul legislaţiei interne dacă, între timp, autorităţile se pun la curent cu conţinutul corespondenţei cu Curtea. Odată ce au descoperit că au confiscat documente „de neatins”, nu ar trebui ca autorităţile să fie obligate la repararea proprio motu a încălcării nu numai prin înapoierea documentelor, ci şi – măcar – prin recunoaşterea explicită a faptului că au comis o eroare confiscându-le?
